
1. Escaladarea terorismului în Rusia

 

La 1 septembrie a.c., un comando terorist înarmat, format din aproximativ 30 de persoane, a pătruns în incinta unei şcoli ruseşti din oraşul Beslan, regiunea rusă Osetia de Nord, luând ostatici peste 1100 copii, părinţi şi profesori, care participau la deschiderea noului an şcolar. 

"Rusia este angajată într-un război fără adversari vizibili şi fără linie de front”, a declarat, în contextul atacurilor teroriste de pe teritoriul federaţiei, ministrul rus al apărării, Serghei Ivanov. Ministrul rus de externe, Serghei Lavrov, a precizat că "terorismul internaţional" motivat de conflictul din Cecenia este la originea seriei de atentate care a vizat Rusia în ultima perioadă. "Cauzele fenomenului sunt terorismul internaţional. Avem suficiente dovezi şi vom aborda acest fenomen ca şi parte a terorismului internaţional", a declarat S. Lavrov. "Toate atentatele din ultimul timp, inclusiv luarea de ostatici din Osetia de Nord, confirmă că stabilizarea situaţiei din Cecenia nu le place celor care doresc să împiedice procesul de pace din această zonă", a adăugat şeful diplomaţiei ruse. 

Revendicările grupului terorist au fost: 

- eliberarea tuturor persoanelor arestate în cursul anchetei asupra raidurilor efectuate în 21-22 iunie asupra unor obiective din Inguşetia; 

- retragerea trupelor ruse şi încetarea operaţiunilor militare din Cecenia;

- negocierile să se poarte cu preşedintele Osetiei de Nord, Aleksandr Dzasohov, cu preşedintele republicii învecinate Inguşetia, Murat Ziazikov, şi cu medicul Leonid Rochal, mediator în cadrul luării de ostatici de la teatrul din Moscova, în octombrie 2002.

Surse ruse susţin că principalii organizatori ai operaţiunii teroriste de la Beslan sunt Aslan Mashadov, liderul separatiştilor ceceni, şi doi lideri ai rebelilor, Şamil Basaiev şi Doku Umarov, informaţie confirmată de mărturia unuia dintre teroriştii capturaţi. Totodată, Viktor Zubkov, şeful serviciului federal de monitorizare financiară, a declarat că “aproximativ 1.000 de organizaţii au finanţat atacul terorist de la Beslan”. 

Criza luării de ostatici de la Şcoala Medie nr. 1 din Beslan s-a încheiat tragic, cu un număr de 394 de morţi şi peste 700 de răniţi, conform estimărilor recente. 

În timp ce autorităţile ruse au lansat un apel la calm în regiunea Caucaz - unde trăiesc, amestecate, grupuri religioase şi etnice între care există puternice tensiuni, atentatele grupărilor teroriste au proliferat. Analiştii sunt de părere că după o perioadă de aparentă acalmie, Rusia se confruntă în prezent cu o recrudescenţă a terorismului, întreţinut de separatişti ceceni şi declanşat pe trei linii de atac. Chiar pe teritoriul cecen, aceştia au comis recent mai multe atacuri împotriva poziţiilor ruse şi cecene pro-ruse. În regiune, ei operează, de asemenea, în Osetia de Nord şi Inguşeţia, unde, în luna iunie a.c., au efectuat operaţiuni ce au condus la schimbări la cel mai înalt nivel al armate ruse. O a treia linie este localizată în regiunea Moscovei, unde operează grupări sinucigaşe, formate, în special din femei cecene kamikaze, rude ale combatanţilor ucişi (Văduvele negre). 

Preşedintele V. Putin a recunoscut, într-un discurs către naţiune, ceea ce el a numit "slăbiciunea" Rusiei în faţa "intervenţiei terorismului internaţional". În opinia sa, drama de Beslan este una din consecinţele îndepărtate ale destrămării URSS. Liderul rus a promis o reorganizare a sistemului de securitate din Rusia, care ar putea ajunge să fie similar dispozitivului instituit de Statele Unite după atentatele de la 11 septembrie 2001, declarând, totodată, că vor fi operate schimbări în mai multe domenii strategice, inclusiv în cadrul instituţiilor publice responsabile pentru securitate, unde vor fi adoptate măsuri referitoare la cultul islamic şi se va implementa o nouă politică faţă de presă. 

În acelaşi discurs adresat naţiunii, Vladimir Putin a anunţat că forţele de ordine vor aplica "tactici absolut noi" în activitatea lor. "Nu putem şi nu trebuie să trăim la fel de indiferenţi ca până acum (...). Trebuie să creăm un sistem mai eficient de securitate, să le cerem organismelor forţelor noastre de ordine să acţioneze la nivelul noilor pericole", a declarat V. Putin. 

Preşedintele rus, fost şef al Serviciului Federal de Securitate (FSB, fost KGB), a precizat că supravegherea frontierelor Rusiei şi a frontierelor administrative interne din Caucazul de Nord va reprezenta un obiectiv central al noului concept al securităţii ruse. "Ţara noastră, care a avut, în trecut, cel mai puternic sistem de protecţie a frontierelor, nu mai este acum păzită nici la est şi nici la vest (...). Mai mulţi ani şi milioane de ruble vor fi necesare pentru asigurarea unui sistem de protecţie al frontierelor, nou, modern şi cu adevărat sigur", a menţionat V. Putin. Această consolidare a frontierelor presupune modificări ale bugetului de stat, deplasarea mai multor trupe în zona de graniţă şi echiparea corespunzătoare a militarilor din aceste regiuni. Paza frontierelor nu este decât unul dintre aspectele planului de consolidare a securităţii. Vladimir Putin a precizat că măsurile care vor fi adoptate vor fi în conformitate cu Legea fundamentală a ţării. Deocamdată, nu se intenţionează decât revizuirea integrală a sistemului de securitate rus şi a forţelor care se ocupă de el. Rusia a închis temporar graniţa cu Georgia din cauza luării de ostatici din oraşul Beslan, a declarat o sursă din cadrul FSB. "Punctele vamale de la graniţa dintre Georgia şi Rusia au fost închise până la noi ordine", a precizat oficialul rus, adăugând că această măsură are legătură cu evenimentele din Osetia de Nord. În acelaşi timp, Forţele Speciale din cadrul Ministerului rus de Interne, recent înfiinţate, au anunţat că vor combate terorismul în toate regiunile ţării. "În urma evenimentelor tragice din ultimele zile, au fost luate toate măsurile de securitate la sediile agenţiilor federale ruse, pentru ca acestea să îşi poată continua activitatea în mod normal”, a declarat Serghei Devyatov, purtătorul de cuvânt al Serviciilor Federale de Protecţie şi Pază. De asemenea, autorităţile ruse au închis graniţa cu Cecenia şi au mobilizat forţe de ordine pentru a securiza zona. 

2. Eforturile de soluţionare a crizei transnistrene

 

Tensiunile apărute, în ultimele săptămâni, între guvernul Republicii Moldova şi autorităţile de la Tiraspol, din cauza deciziei autorităţilor transnistrene de a închide şcolile cu predare în limba română cu grafie latină din regiunea situată în stânga Nistrului, preocupă tot mai mult opinia publică internaţională. În acest context, mediatorii în procesul de reglementare a conflictului transnistrean - Rusia, Ucraina şi Organizaţia pentru Securitate şi Cooperare în Europa (OSCE) -, precum şi SUA, Uniunea Europeană şi România au cerut părţilor să renunţe la escaladarea tensiunilor şi să se aşeze la masa tratativelor. În luna august a.c., au sosit la Chişinău, pentru a încerca o reluare a negocierilor, reprezentantul special al Rusiei, Igor Savolski, şi o delegaţie a UE. Totodată, criza transnistreană constituie şi subiectul unor intense discuţii între UE şi SUA, după cum a declarat Paul Jones, însărcinat cu afaceri al misiunii americane la Organizaţia pentru Securitate şi Cooperare în Europa, cu prilejul ultimei reuniuni a Consiliului Permanent al acestei organizaţii.

Conform ultimatumului dat de autorităţile de la Tiraspol, dacă şcolile cu predare în limba română din Tighina, liceul românesc "Alexandru cel Bun" şi şcoala internat din oraş, nu vor fi eliberate benevol, vor fi luate cu asalt de către forţele speciale transnistrene, iar părinţii şi profesorii implicaţi vor fi închişi pentru nesupunere civică. Anunţul a fost făcut de către şeful administraţiei de la Tighina, Alexandru Poşudnevski. Pentru a fi lăsaţi să funcţioneze în continuare, administraţiei liceului i se cere insistent să treacă la programul de instruire a copiilor în baza grafiei chirilice şi să renunţe la predarea cursului de istorie a românilor în favoarea celui de istorie a fostei Republici Socialiste Moldoveneşti. 

Pe de altă parte, Igor Smirnov, liderul autointitulatei republici transnistene, a soluţionat problema apărută după blocarea exporturilor de către guvernul de la Chişinău, sancţiune introdusă după data de 1 august 2004, ca răspuns la abuzurile administraţiei separatiste asupra şcolilor româneşti din regiune. Preşedintele Ucrainei, Leonid Kucima, i-a promis lui Igor Smirnov că-i va permite să introducă mărfurile transnistrene pe teritoriul ţării sale în schimbul deblocării căii ferate ce asigură legătura feroviară a Ucrainei cu ţările membre ale CSI.

"Problema separatismului din Transnistria trebuie soluţionată prin dialog şi nu pe cale militară", a declarat deputatul finlandez, Kimmo Kiljunen, vicepreşedinte al Adunării Parlamentare a OSCE. "Conflictul în regiunea, care în procesul desfiinţării Uniunii Sovietice s-a separat de Republica Moldova şi şi-a creat propriile sale structuri de stat, trebuie să fie soluţionat prin intermediul negocierilor şi al dialogului politic", a afirmat el. Potrivit parlamentarului finlandez, OSCE prevede să organizeze în luna septembrie a.c., la Chişinău şi Tiraspol, o conferinţă parlamentară internaţională pe tema federalismului, la care vor fi invitaţi toţi reprezentanţii societăţii moldoveneşti. De asemenea, vicepreşedintele AP a OSCE s-a pronunţat pentru introducerea unor sancţiuni europene împotriva Transnistriei. "Ne-am dori ca şi Rusia să folosească aceleaşi instrumente. Este nevoie de o presiune asupra regimului de la Tiraspol. Dar, din nefericire, nu vorbim aceeaşi limbă", a afirmat Kimmo Kiljunen. El a propus desfăşurarea în Transnistria a unor forţe internaţionale sub egida OSCE, în structura cărora Rusia trebuie să joace un rol important. "Rusia a elaborat propriul plan, aşa-numitul «plan Kozak». Diferenţa majoră constă în asigurarea de către Rusia a garanţiilor de securitate. Iată un subiect care impiedică identificarea unei soluţii", a mai declarat Kimmo Kiljunen 

Şi UE încearcă să contribuie la soluţionarea dificilelor probleme legate de Transnistria. O delegaţie a UE s-a deplasat în Republica Moldova, la solicitarea Înaltului Reprezentant al UE pentru Politică Externă şi Securitate Comună, Javier Solana. Misiunea susţine reluarea în format pentagonal - OSCE, Rusia, Ucraina, Republica Moldova şi Transnistria - a negocierilor privind soluţionarea diferendului din stânga Nistrului, iar Javier Solana, are contacte permanente cu autorităţile de la Chişinău, în special cu preşedintele Vladimir Voronin, dar şi cu oficiali de la Moscova, îndeosebi cu ministrul de externe Serghei Lavrov.

Recent, delegaţia UE a discutat cu premierul Republicii Moldova, Vasile Tarlev, care a prezentat ultimele evenimente din ţară, inclusiv acţiunile întreprinse de regimul de la Tiraspol în legătură cu închiderea şcolilor cu predare în limba română. Şeful executivului moldovean a solicitat sprijinul UE în vederea creării condiţiilor normale pentru funcţionarea şcolilor din raioanele de est ale Moldovei şi respectării drepturilor şi libertăţilor constituţionale ale cetăţenilor Republicii Moldova. Membrii delegaţiei UE şi-au exprimat îngrijorarea în legătură cu această situaţie şi au asigurat că vor depune toate eforturile pentru soluţionarea problemelor existente.

UE se consultă şi cu SUA referitor la problemele transnistrene. Paul Jones, însărcinat cu afaceri al misiunii americane la OSCE a afirmat, în cadrul ultimei reuniuni a Consiliului Permanent al acestei organizaţii, că SUA speră că toate statele membre ale OSCE vor respecta acordurile în vigoare cu Republica Moldova şi nu vor permite introducerea pe teritoriul lor a mărfurilor din Transnistria care nu dispun de noile sigilii vamale moldoveneşti. Diplomatul american a menţionat că blocarea de către autorităţile de la Tiraspol a căii ferate dintre R. Moldova şi mai mulţi parteneri comerciali ai acesteia, precum şi întreruperea alimentării cu energie electrică a unor regiuni din dreapta Nistrului au sporit şi mai mult îngrijorarea SUA. "Acesta este încă un exemplu al iresponsabilităţii regimului de la Tiraspol şi demonstrează dorinţa sa de a întreprinde doar acţiuni care să submineze pacea, stabilitatea şi perspectivele de dezvoltare economică a regiunii. Autorităţile de la Tiraspol trebuie să pună capăt acestor provocări şi să intre în dialogul politic", a precizat Paul Jones.

O delegaţie a Federaţiei Ruse, condusă de reprezentantul special al Ministerului rus al Afacerilor Externe, Igor Savolski, a purtat discuţii cu premierul moldovean. Ulterior, într-o conferinţă de presă, Igor Samovolski, a apreciat că actualul mecanism al negocierilor în problema transnistreană în format pentagonal constituie cea mai eficientă modalitate pentru soluţionarea diferendului din stânga Nistrului. Emisarul rus a precizat că ţara sa consideră, în continuare, că reglementarea transnistreană este posibilă doar în condiţiile respectării principiilor de independenţă, suveranitate şi integritate teritorială a Republicii Moldova şi în contextul elaborării unui statut special pentru regiunea transnistreană în cadrul statului comun.

Potrivit analiştilor, misiunea diplomaţilor europeni constituie încă un pas pentru internaţionalizarea conflictului transnistrean şi este un indiciu clar al îngrijorării UE faţă de situaţia extrem de tensionată de la graniţa viitoarei UE lărgite. Pe de altă parte însă, UE preferă, deocamdată, doar un rol de mediator preocupat să revigoreze formatul pentagonal de negocieri, condus de OSCE. Recent, autorităţile moldovene au declarat că ar putea abandona acest format de negocieri condus de Rusia şi Ucraina, iar preşedintele Vladimir Voronin s-a alăturat omologilor săi din CSI care au criticat dur OSCE pentru incapacitatea acesteia de a oferi soluţii realiste pentru soluţionarea conflictelor regionale.

 

3. Referendum-urile pe tema viitoarei Constituţii europene

 

Şapte dintre ţările membre UE au anunţat deja că vor organiza referendumuri pe tema viitoarei Constituţii europene, iar alte opt au decis ratificarea acestui document de către parlamentele lor, dezbaterile pe tema ratificării primului Tratat constituţional al Uniunii Europene continuând în celelalte state membre.

În Germania, problema modificării Constituţiei ţării pentru posibilitatea organizării unui referendum referitor la Constituţia UE a devenit, potrivit analiştilor, "un fel de joc de strategie", în care Partidul Social Democrat (SPD), care s-a pronunţat adesea împotriva unui astfel de referendum, a mutat dezbaterea în tabăra opoziţiei. 

După măsurile guvernului de pregătire a referendumului, liderii CDU/CSU (opoziţia germană) şi-au reafirmat reticenţa faţă de schimbarea Constituţiei germane. "Dacă toate statele europene ar organiza un referendum pentru Constituţie, subiectul ar trebui discutat şi în Germania", a declarat secretarul general al CDU, Laurenz Meyer.

SPD a arătat clar că nu va exista o clauză specială pentru probleme europene şi că o schimbare a Constituţiei se va aplica referendumurilor organizate pe orice temă, lucru inacceptabil pentru CDU. O schimbare a legii fundamentale presupune votul majorităţii calificate din Parlament, iar guvernul va avea nevoie de voturile opoziţiei. Potrivit analiştilor, poziţia guvernului pare să fie destul de bună în contextul în care 81% dintre germani doresc un referendum pentru adoptarea Constituţiei UE. În cazul în care CDU se va opune, SPD va putea acuza formaţiunea creştin-democrată pentru neorganizarea unui astfel de referendum.

Interdicţia organizării de referendumuri s-a numărat printre măsurile fundamentate constituţional şi menite să prevină o recidivare a politicii populiste. Astfel, plebiscitele naţionale sunt interzise în Germania, prin Constituţia din 1948, artizanii acestui act fundamental dorind să se asigure că ţara va rămâne o democraţie parlamentară şi că nu se va mai repeta istoria abuzurilor lui Adolf Hitler care s-a folosit de referendumuri pentru a-şi consolida puterea. În prezent, Constituţia germană permite organizarea de referendumuri doar în privinţa unor chestiuni regionale şi doar în cadrul celor 16 landuri federale.

Laurenz Meyer, secretarul general al CDU, a declarat că partidul său are rezerve considerabile în privinţa adoptării unui amendament care să elimine această interdicţie. Cu toate acestea, CDU s-a declarat dispus să discute operarea unei posibile excepţii doar în cazul exprimării voinţei electoratului german în privinţa Constituţiei UE. SDP a replicat că va introduce o versiune modificată a proiectului de lege pe care opoziţia l-a respins în urmă cu doi ani.

Pe de altă parte, lansarea celor două tabere în negocieri prelungite pe marginea reformei constituţionale ar compromite, de asemenea, un referendum de ratificare a Constituţiei europene, dat fiind faptul că guvernul trebuie să ratifice Tratatul UE la începutul anului 2005, cel mai târziu. "Guvernul doreşte ca Tratatul UE să fie ratificat cât mai curând posibil şi, nu în ultimul rând, datorită semnalelor pozitive pe care acest pas le va trimite cel mai mare stat al UE celorlalte ţări europene", a declarat purtătorul de cuvânt al guvernului german.

Potrivit analiştilor, în pofida obiecţiilor venite din partea opoziţiei germane, rezultatul dezbaterii din această toamnă este incert. Edmund Stoiber, preşedintele Uniunii Creştin-Sociale (ramura bavareză a CDU), a făcut campanie pentru organizarea acestui referendum încă din momentul în care Franţa şi Marea Britanie şi-au făcut cunoscute intenţiile în acest sens. "Dacă francezii şi britanicii vor organiza referendumuri pe marginea Constituţiei europene, atunci germanilor nu li se poate interzice să participe la acest proces", declara, recent, liderul CSU. Poziţia sa a fost împărtăşită şi de fostul preşedinte al Germaniei, Roman Herzog, care a apreciat că ţara sa se confruntă cu posibilitatea de a fi singura ţară europeană care nu va organiza un referendum privind Constituţia europeană.

Surprinzător ar putea părea faptul că ministrul german de externe, Joschka Fischer, liderul neoficial al Partidului Verzilor (ecologiştii, membri ai coaliţiei de guvernare), este un oponent virulent al organizării unui astfel de referendum.

*

"Cetăţenii cehi ar trebui chemaţi la urne să voteze în favoarea Constituţiei europene în iunie 2006", a declarat premierul Stanislav Gross, la 30 august a.c., cu prilejul unei întâlniri cu ambasadorii ţărilor UE acreditaţi la Praga. În opinia sa, procesul de ratificare va fi complicat, însă cetăţenii vor dispune de informaţii suficiente pentru aprobarea proiectului. 

Potrivit analiştilor, S. Gross, social democrat, urmează să întâmpine o opoziţie hotărâtă din partea Partidului Civic Democrat (ODS), dar şi din partea preşedintelui statului, euroscepticul Vaclav Klaus. Dacă legislativul ceh adoptă legea care permite organizarea referendumului, consultarea populară ar putea avea loc în acelaşi timp cu alegerile generale din iunie 2006. Cehia se va alătura astfel Marii Britanii, Franţei, Spaniei, Irlandei, Danemarcei, Portugaliei, Luxemburgului şi Olandei care au decis deja să organizeze referendumuri pentru ratificarea Constituţiei europene.

*

Ministrul belgian de externe, Karel de Gucht a sugerat că Flandra şi Valonia ar putea lua decizia politică de a-şi împărţi voturile în Consiliu. De Gucht, liberal flamand (VLD), a comparat greutatea demografică a acestor două regiuni cu cea a statelor membre UE mici şi a spus că regiunile belgiene ar putea funcţiona la fel ca Republica Cehă, Slovacia şi Slovenia. El a arătat că există anumite chestiuni asupra cărora valonii şi flamanzii nu sunt de acord, cum ar fi agricultura. Un purtător de cuvânt al Ministerului de Externe belgian a declarat că împărţirea voturilor între regiunile belgiene este încă o "idee academică", cu toate că reflectă realitatea politică belgiană.

Rolul regiunilor cu competenţe legislative în procesul decizional al UE nu este un subiect nou pentru Karel De Gucht. În calitate de membru al Convenţiei pentru Viitorul Europei, el a redactat un raport în acest sens. De altfel, împărţirea dreptului de vot între regiunile belgiene face parte din programul VLD.

 

4. Situaţia din Orientul Mijlociu

 

Cele şase luni de calm relativ din Israel au luat sfârşit după dublul atentat sinucigaş comis la 31 august a.c., la Beersheva (cel mai mare oraş din sudul Israelului), soldat cu moartea a 15 persoane şi rănirea a cel puţin 100, dintre care 19 erau elevi. Atentatele au fost comise de doi kamikaze palestinieni aparţinând Brigăzilor Ezzedin Al-Qassam, care "şi-au acţionat centurile de martir pe care le aveau asupra lor, pentru a-i răzbuna pe Ahmed Yassin şi pe Abdelaziz AlRantissi", cei doi lideri ai mişcării Hamas asasinaţi de către armata israeliană în lunile martie şi aprilie a.c., dar şi în semn de solidaritate cu deţinuţii palestinieni care, la jumătatea lunii august, au intrat în greva foamei. Potrivit oficialilor israelieni, dublul atentat a fost condus şi planificat de Hamas prin intermediul direct al clanului Qawasmeh. Aceştia au declarat că, la puţin timp înainte de comiterea atentatelor, Hamas a avertizat că "Israelul visează dacă crede că martiriul liderilor noştri ne va slăbi misiunea şi ne va slăbi puterile de a lupta pentru Jihad" iar pe teritoriul Fâşiei Gaza, din mai multe moschei au fost lansate apeluri către "atacuri eroice".

Potrivit analiştilor, atacul de la Beersheva a produs indignare şi teamă, în acest context cererile privind ignorarea deciziei Curţii Supreme a Israelului şi continuarea construirii barierei de securitate între israelieni şi palestinieni fiind reluate cu mai multă convingere.

"Lupta împotriva terorismului va fi continuată cu toată forţa", a declarat premierul israelian, Ariel Sharon, la puţin timp după dublul atentatsinucigaş de la Beersheva, adăugând că "terorismul trebuie combătut. Aceasta este politica guvernului şi politica mea". În ziua atentatului, şeful guvernului israelian prezentase grupului parlamentar al Blocului Likud pe care îl conduce un calendar privind etapele retragerii din Fâşia Gaza, al cărei proces legislativ se va încheia până la sfârşitul acestui an. Ariel Sharon a anunţat că un proiect de lege privind despăgubirea coloniştilor evrei din Fâşia Gaza le va fi prezentat miniştrilor de resort, până la 26 septembrie a.c.

"Până acum, A. Sharon a prezentat lumii simple vorbe, nu fapte. Noi respingem aceste declaraţii, anunţând că ne vom continua lupta, până când ultimul soldat sionist şi colonist evreu vor pleca de pe teritoriile noastre, iar crimele evreilor vor înceta", a declarat un purtător de cuvânt al grupării integriste Jihadul islamic.

La o zi după atentatele de la Beersheva, autorităţile de la Tel Aviv au anunţat că Israelul va accelera construcţia barierei de securitate în Cisiordania şi că, în urma recentelor atentate, "liderii Hamas vor fi vânaţi, oriunde s-ar afla", fapt ce complică planul premierului A. Sharon de retragere completă a evreilor din cele 21 de colonii din Fâşia Gaza până la sfârşitul anului viitor. Potrivit experţilor, "rebelii" din cadrul partidului Likud au afirmat că recentele atentate arată "îndepărtarea de realitate a planului la care premierul A. Sharon nu doreşte să renunţe", ele fiind, în opinia opozanţilor premierului israelian, "răspunsul la teroare dat de palestinieni". Pe de altă parte, ministrul siguranţei publice, Tzahi Hanegbi, a declarat că atacurile cu bombă dovedesc că bariera de securitate funcţionează, măcar pentru partea nordică a ţării, având în vedere faptul că atacurile s-au produs în sudul ţării. Calificând drept iresponsabilă decizia Curţii Supreme de Justiţie a Israelului, care a cerut armatei să modifice traseul barierei de securitate pe o porţiune de 30 de kilometri, în apropiere de Ierusalim, declarând că ruta iniţială provoacă prea multe probleme populaţiei palestiniene, responsabilul israelian a adăugat că "palestinienii pot fi despăgubiţi după construirea acesteia, în acest fel salvându-se multe vieţi omeneşti". În cadrul aceleiaşi declarţii, T. Henegbi a mai precizat că "este stupid să avem o barieră care conţine multe găuri, în loc să avem una completă deoarece este evident pentru toată lumea că bariera de securitate, chiar în forma actuală, a redus la jumătate numărul atacurilor teroriste".

Liderul Autorităţii Palestiniene, Yasser Arafat, a condamnat atacurile sinucigaşe de la Beersheba şi a cerut reluarea procesului de pace între cele două părţi, declarând că "este în interesul palestinienilor să nu li se facă rău civililor deoarece asta ar oferi un pretext Israelului pentru continuarea agresiunilor împotriva poporului nostru". Guvernul israelian apreciază declaraţiile lui Y. Arafat ca nefiind în totalitate sincere, având în vedere refuzul acestuia de a negocia în mod serios pe timpul administraţiei fostului preşedinte american, Bill Clinton. 

*

▪ "Luptele din Orientul Mijlociu fără sfârşit?"

 

"Lipsită de complicaţii geopolitice, înţelepciunea convenţională a strategilor neoconservatori anunţă faptul că o victorie în Irak ar semnifica pacea între arabi şi israeliţi. Este posibil ca neoconservatorii să fi avut dreptate, însă nu vom şti niciodată cu siguranţă, întrucât nu a fost vorba despre nici o victorie. Statutul SUA în lumea arabă a atins cote din ce în ce mai joase, posturile de televiziune "Al Jazeera" şi "Al Arabyia" prezentând imagini cu soldaţi americani care asediau un loc sfânt pentru şiiţi, la Najaf. Efectul a fost similar cu cel pe care l-ar fi avut un nou scandal legat de închisoarea Abu Ghraib. Marele Ayatollah Ali Sistani l-a convins pe clericul rebel Sheik Moqtada al-Sadr să retragă trupele de gherilă ale jihadului din oraşul sfânt. Există posibilitatea ca ei să fi amânat şi, în acelaşi timp, să fi mutat lupta spre Sadr City, cartier al Bagdadului.

În mijlocul confuziei generale, Israelul părea să fi fost singura ţară din Orientul Mijlociu care ştia ce face. Nefiind criticat de nici unul dintre partidele politice din Statele Unite ale Americii, deoarece acesta este un an electoral, guvernul A. Sharon s-a asigurat că un eventual stat palestinian nu va avea capitala la Ierusalimul de Est şi nici teritoriul în Cisiordania. Fără a fi declarat şi delimitat, teritoriul necesar existenţei şi dezvoltării unui stat palestinian se află înspre est, spre Iordania, o ţară a cărei populaţie este deja, în proporţie de 60%, palestiniană.

Aflându-se în ceea ce administraţia condusă de George W. Bush numeşte "creştere naturală", expansiunea aşezărilor israeliene din afara Ierusalimului - alte 1539 de case noi au fost autorizate pe teritoriul palestinian - limitează Ierusalimul de Est arab de pe teritoriul din vecinătate. Acest blocaj nu a fost notat în harta realizată de SUA în vederea găsirii unei soluţii pentru cele două state până anul viitor, ce şi-a urmat predecesoarele în Arhivele Naţionale.

Chiar şi evacuarea Fâşiei Gaza este o acţiune ce pare să nu fi fost gândită absolut deloc, întrucât cei 7500 de israelieni mutaţi aveau nevoie de 50.000 de soldaţi care să îi apere de cei 1,3 milioane de palestinieni. Foştii directori ai Mossad-ului şi ai Shin Bet-ului - instituţii omoloage CIA-ului şi FBI-ului din Statele Unite ale Americii au avertizat în mod public că există posibilitatea unei "catastrofe iminente". Discuţiile legate de o coaliţie care să aducă pacea nu au ajuns nicăieri. Asaltat de trupele israeliene din Ramallah în ultimii doi ani, Yasser Arafat refuză să cedeze conducerea unei generaţii mai tinere, întreţinând astfel intransigenţa Israelului.

Liderii arabi moderaţi din Golf, Egipt, Iordania şi Maroc au ajuns la concluzia că o posibilă administraţie Kerry ar fi proisraeliană în aceeaşi măsură în care este şi cea a actualului preşedinte, care deţine recordul a nu mai puţin de nouă întâlniri cu A. Sharon, în decursul a doar trei ani, declarând că acesta este un "om al păcii". În cazul unei noi administraţii condusă de George W. Bush, atmosfera încordată din Irak, epuizarea diplomaţiei din Orientul Mijlociu şi lipsa credibilităţii vor constitui tot atâtea piedici în calea unui acord în problema palestiniană.

Israelul şi Palestina s-au autoconvins că două state sunt pur şi simplu prea multe. Tinerii palestinieni văd un stat evreu pe moarte, în timp ce susţinătorii lui A. Sharon văd un stat palestinian care-şi pierde esenţa şi şansele la existenţă. De aici decurge nevoia de a sprijini cei 240.000 de rezidenţi ai Cisiordaniei şi nevoia existenţei unei reţele de drumuri de legătură, controlate de Israel." 

 

5. Reforma serviciilor de informaţii din SUA

 

Preşedintele american, George W. Bush, a propus, la 29 august a.c., o reformă a serviciilor de informaţii, având drept obiectiv extinderea capacităţilor acestora "de a îi urmări, identifica şi aresta pe teroriştii periculoşi". 

"Guvernul meu este pe punctul de a lua măsuri suplimentare pentru consolidarea serviciilor noastre de informaţii şi a capacităţii Americii de a-i găsi, urmări şi aresta pe teroriştii periculoşi", a declarat George W. Bush. Cu circa două luni înaintea alegerilor prezidenţiale de la 2 noiembrie, preşedintele Bush a anunţat decizia de înfiinţare a unui Centru Naţional de luptă împotriva terorismului şi de sporire a prerogativelor directorului CIA. De asemenea, el a semnat mai multe decrete, unul dintre acestea prevăzând sporirea autorităţii directorului CIA în ceea ce priveşte îndeplinirea "a numeroase sarcini, care vor fi asumate, ulterior, de directorul naţional al serviciilor de informaţii". De asemenea, decretul privind înfiinţarea unui Centru Naţional de luptă împotriva terorismului a fost semnat, alături de un al treilea, care stabileşte "norme comune şi responsabilităţi clar stabilite pentru cooperarea între agenţii, privind punerea la dispoziţie a informaţiilor pe care le obţin". Comisia independentă care a anchetat atentatele de la 11 septembrie 2001 a recomandat, în luna iulie a.c., o reformă a serviciilor secrete şi înfiinţarea unui post de coordonator al tuturor agenţiilor cu atribuţii în obţinerea de informaţii. 

 

6. Vânzările de arme la nivel mondial

 

“Noile state membre ale Organizaţiei Tratatului Atlanticului de Nord vor fi din ce în ce mai solicitate de fabricanţii americani şi europeni de arme care doresc să compenseze astfel scăderea vânzărilor lor în ţările dezvoltate", se arată într-un raport al Administraţiei americane. 

Raportul Serviciului de Cercetări al Congresului SUA estimează că vânzările de arme la nivel mondial au scăzut după anul 2000, în special din cauza încetinirii creşterii economice şi a restricţiilor bugetare adoptate de numeroase ţări. 

Valoarea armelor achiziţionate a scăzut de la 41 de miliarde de dolari în anul 2000 la 25,6 miliarde în 2003, ceea ce i-a afectat pe principalii producători, în special din SUA, Europa şi Rusia. 

Potrivit raportului, fabricanţii de armament speră să compenseze aceste pierderi îndreptându-şi atenţia către foste ţări membre ale Pactului de la Varşovia, care s-au alăturat Organizaţiei Tratatului Atlanticului de Nord în cursul ultimilor 10 ani. Cele zece noi membre ale NATO trebuie îşi modernizeze forţele armate pentru a putea răspunde exigenţelor organizaţiei transatlantice. 

Raportul menţionează, de asemenea, că "pare probabil ca această competiţie să continue în următorii ani între SUA şi ţări europene în ceea ce priveşte contractele de armament în regiunea europeană. Astfel de vânzări ar putea compensa contractele pierdute din cauza scăderii cererii venite din partea clienţilor tradiţionali din ţările dezvoltate".

